Oud-Bulls-afrigter se Tsjeggië kelder SwitsersTsjeggië, met ʼn gewese Bulls-afrigter in beheer, het in die jongste ronde van die reeks om die Rugby Europa-trofee (RET) met Switserland afgereken. Die Tsjegge, wat deur Phil Pretorius gebrei word, het die kragmeting in Praag, Tsjeggië, met 17-13 gewen, nadat hulle rustyd met 7-3 voor was. Met ʼn wedstryd minder gespeel, is hulle nou derde ná Nederland – hul volgende teenstander – op die punteleer. Die Nederlanders word eweneens deur ʼn Suid-Afrikaner, Gareth Gilbert, afgerig. ♦ In die reeks om die Rugby Europa-beker (REB) het Duitsland sy dolle tuimeltog na benede voortgesit toe Spanje hom in Madrid met 84-10 (rustyd 39-0) opgefrommel het. Die span wat ʼn jaar gelede (met ʼn Suid-Afrikaanse afrigter, Kobus Potgieter, en spelerskern) as ʼn gunsteling beskou is om aanstaande jaar aan die toernooi om die Wêreldbeker in Japan deel te neem, het die een reusenederlaag op die ander gely sedert onenigheid tussen die Duitse Rugbyunie (DRV) en die nasionale span se hoofborg die hart uit die span geruk het. ♦ Georgië is steeds die onoorwonne voorloper in die REB-reeks nadat hy Rusland op laasgenoemde se tuiswerf in Krasnodar met 29-9 ondergesit het. Hy moes egter magtig terugveg om dit reg te kry nadat die Bere rustyd met 9-7 voorgeloop het. ♦ In Anenii Noi, Moldawië, het Portugal die tuisspan met 29-10 getroef. Die Wolwe, die onoorwonne voorloper in die RET-reeks, was rustyd met 10-5 voor.